Barokhaven - Slotshaven - Fredensborg Slot - Slotte og haver - Kongelige Slotte
Frederik 5.s vilde Versaillesdrømme
Under Frederik 5. får slotshaven sin glansperiode. Kongen skeler til Frankrig og Louis 14.s pompøse have ved Versaillesslottet. Sådan en fransk barokhave vil Frederik 5. også have. Han hyrer den franske arkitekt N.H. Jardin til at skabe en pragthave til slottet, der kan imponere. Alléer anlægges, så de stråler som en stjerne ud fra slottet. Træer fældes og havens hovedakse, som forbinder slottet med Esrum sø, bliver bred. Det er et flot syn fra slottets havesal, hvor kongen og hans gæster kan spejde ud over den storslåede have, som fortsætter, så langt øjet rækker, ud over Esrum Sø. Den store, grønne plæne folder sig ud i landskabet med svungne og buede buksbomhække og lindetræer langs alleerne. Det er en fryd for kongens øje, og et overvældende syn for kongens undersåtter.
Pralealléer
Kongen, de fornemme gæster og damerne i de brede kjoler kan gå ud fra havesalen og valse ned ad slottets alléer med stil. Blomster er der ingen af, for de skal ikke forstyrre herskabets overdådige og farverige dragter. Langs Brede Allé bestiller Frederik 5. otte kæmpe sandstensskulpturer af billedhuggeren Johannes Wiedewelt; fire krigstrofæer og fire bortførelsesscener fra oldtidens mytologi. Resten af haven dekoreres med mindre skulpturer langs stierne og på de grønne plæner.
På parterret foran slottet får kongen et kunstfærdigt buksbombroderi og to store rigsmonumenter i marmor. En hyldest til den enevældige konge og til dobbeltmonarkiet Danmark-Norge. På hvert af de 20 meter lange monumenter sidder skulpturen af en smuk kvinde.
Kongens soldater indkaldes til havearbejde i slotshaven og bekæmper lindetræernes vildtvoksende grene med deres sabler. På tåspidser og på stiger hugger de grene, til deres arme sitrer. Langs bedene og på græsplænen ligger 60 lugekoner på hug og sørger for, at mælkebøtter, skvalderkål og andet ukrudt ikke slår rod i kongens bede og på hans plæner.
Haven og skulpturerne genskabes i 2013, så landskabet stort set ser ud, som dengang Frederik 5. gik rundt i haven med sit hof og fornøjede sig med frivole selskabslege, skuespil og champagneorgier.